CELEX: 32020D1353
Language: ro
Date: 2020-09-25 00:00:00
Title: Decizia de punere în aplicare (UE) 2020/1353 a Consiliului din 25 septembrie 2020 privind acordarea unui sprijin temporar Republicii Polone în temeiul Regulamentului (UE) 2020/672 pentru atenuarea riscurilor de șomaj în situația de urgență generată de epidemia de COVID-19

29.9.2020   
               
               
                  RO
               
               
                  Jurnalul Oficial al Uniunii Europene
               
               
                  L 314/45
               
            
         DECIZIA DE PUNERE ÎN APLICARE (UE) 2020/1353 A CONSILIULUI
         din 25 septembrie 2020
         privind acordarea unui sprijin temporar Republicii Polone în temeiul Regulamentului (UE) 2020/672 pentru atenuarea riscurilor de șomaj în situația de urgență generată de epidemia de COVID-19
         CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Regulamentul (UE) 2020/672 al Consiliului din 19 mai 2020 privind instituirea unui instrument european de sprijin temporar pentru atenuarea riscurilor de șomaj într-o situație de urgență (SURE) ca urmare a epidemiei de COVID-19 (1), în special articolul 6 alineatul (1),
         având în vedere propunerea Comisiei Europene,
         întrucât:
         
                     (1)
                  
                  
                     La 6 august 2020, Polonia a solicitat asistență financiară din partea Uniunii în vederea completării eforturilor naționale de contracarare a impactului epidemiei de COVID-19 și pentru a răspunde la consecințele socioeconomice ale epidemiei resimțite de lucrători și de persoanele care desfășoară o activitate independentă.
                  
               
                     (2)
                  
                  
                     Se preconizează că epidemia de COVID-19 și măsurile extraordinare puse în aplicare de Polonia pentru a limita propagarea virusului și impactul său socioeconomic și asupra sănătății vor avea consecințe dramatice asupra finanțelor publice. Previziunile Comisiei din primăvara anului 2020 preconizau că Polonia urma să înregistreze un deficit public de 9,5 % și o datorie publică de 58,5 % din produsul intern brut (PIB) până la sfârșitul anului 2020. Conform previziunilor intermediare ale Comisiei din vara anului 2020, PIB-ul Poloniei urma să scadă cu 4,6 % în 2020.
                  
               
                     (3)
                  
                  
                     Epidemia de COVID-19 a imobilizat o parte substanțială a forței de muncă din Polonia. Acest lucru a dus la o creștere neprevăzută și semnificativă a cheltuielilor publice ale Poloniei legate de reducerea contribuțiilor la asigurările sociale ale persoanelor care desfășoară o activitate independentă, ale tuturor cooperativelor sociale (indiferent de numărul de angajați) și ale societăților cu până la 50 de angajați, de alocația pentru perioada de inactivitate în beneficiul lucrătorilor care desfășoară o activitate independentă și al celor cu contacte de drept civil, de subvențiile salariale și pentru contribuțiile la asigurările sociale, de subvențiile pentru lucrătorii care desfășoară o activitate independentă fără angajați și de împrumuturile convertibile în subvenții acordate persoanelor care desfășoară o activitate independentă, microîntreprinderilor și organizațiilor neguvernamentale, după cum se arată la considerentele 4-8.
                  
               
                     (4)
                  
                  
                     Mai precis, „Legea din 2 martie 2020 privind anumite soluții specifice legate de prevenirea, combaterea și eradicarea COVID-19, a altor boli infecțioase și a situațiilor de criză cauzate de acestea” (2), care este menționată în solicitarea Poloniei din 6 august 2020, a introdus o reducere temporară a contribuțiilor la asigurările sociale pentru lucrătorii care desfășoară o activitate independentă, pentru toate cooperative sociale (indiferent de numărul de angajați) și pentru întreprinderile cu până la 50 de angajați, pentru a proteja locurile de muncă ca răspuns la epidemia de COVID-19. Reducerea s-a aplicat în perioada martie-mai 2020. Întreprinderile cu până la 10 angajați și, în majoritatea cazurilor, persoanele care desfășoară o activitate independentă, precum și toate cooperative sociale (indiferent de numărul de angajați) au putut beneficia de o reducere totală, în timp ce, pentru entitățile cu un număr de angajați cuprins între 10 și 50, reducerea a fost de 50 %. Reducerea temporară a contribuțiilor la asigurările sociale poate fi considerată o măsură similară schemelor de șomaj tehnic, astfel cum se menționează în Regulamentul (UE) 2020/672, deoarece aceasta urmărește să protejeze persoanele care desfășoară o activitate independentă în cazul reducerii sau pierderii de venituri, iar în cazul întreprinderilor cu până la 50 de angajați, precum și în cazul tuturor cooperativelor sociale, oferă sprijin celor angajați de către întreprinderi cu condiția să-și păstreze calitatea de angajați până la încheierea măsurii. Reducerea temporară a contribuțiilor la asigurările sociale înseamnă venituri publice la care se renunță și care pot fi considerate, în sensul Regulamentului (UE) 2020/672, echivalente unor cheltuieli publice.
                  
               
                     (5)
                  
                  
                     De asemenea, autoritățile au introdus o alocație pentru perioada de inactivitate în beneficiul persoanelor care desfășoară o activitate independentă și al celor care lucrează în baza unor contracte de drept civil și care au suferit o reducere a veniturilor din cauza crizei. Măsura constă într-o sumă forfetară acordată lucrătorilor care desfășoară o activitate independentă (50 % sau 80 % din salariul minim, în funcție de scăderea veniturilor) și celor care lucrează în baza unor contracte de muncă atipice (până la 80 % din salariul minim) pentru a compensa scăderea veniturilor.
                  
               
                     (6)
                  
                  
                     Au fost introduse subvenții salariale și pentru contribuțiile la asigurările sociale condiționate de scăderea cifrei de afaceri ca urmare a crizei. Indiferent de dimensiunea lor, întreprinderile pot solicita o cofinanțare temporară a costurilor cu salariile și contribuțiile la asigurările sociale. Subvențiile salariale și pentru contribuțiile la asigurările sociale pot fi considerate a fi o măsură similară schemelor de șomaj tehnic, astfel cum se menționează în Regulamentul (UE) 2020/672, întrucât reprezintă cheltuieli suportate de întreprinderile și de alte entități care recurg la șomajul tehnic, reduc în mod voluntar timpul de lucru sau în cadrul cărora angajații și-au păstrat locul de muncă fără întrerupere până la data celor mai recente rezultate disponibile, deoarece se impune ca întreprinderile să mențină locurile de muncă fie în cursul perioadei de reducere a timpului de lucru, fie până la data celor mai recente rezultate disponibile.
                  
               
                     (7)
                  
                  
                     Autoritățile au introdus subvenții pentru lucrătorii care desfășoară o activitate independentă fără salariați. Subvențiile asigură o cofinanțare temporară a unei părți din costurile de exploatare suportate de persoanele fizice fără angajați. Suma depinde de scăderea cifrei de afaceri și se ridică la un procent cuprins între 50 % și 90 % din salariul minim.
                  
               
                     (8)
                  
                  
                     În fine, autoritățile au introdus o măsură de acordare a unor împrumuturi care pot fi convertite în subvenții pentru persoanele care desfășoară o activitate independentă, microîntreprinderi și organizațiile neguvernamentale. Măsura oferă microcredite de până la 5 000 PLN. Împrumuturile pot fi convertite în subvenții dacă beneficiarul continuă operațiunile timp de trei luni de la plata împrumutului. Pentru a îndeplini cerința de a fi cheltuieli publice, numai cheltuielile legate de împrumuturile convertite în subvenții ar trebui să fie sprijinite în temeiul Regulamentului (UE) 2020/672.
                  
               
                     (9)
                  
                  
                     Polonia îndeplinește condițiile pentru a solicita asistența financiară prevăzută la articolul 3 din Regulamentul (UE) 2020/672. Polonia a furnizat Comisiei dovezi corespunzătoare conform cărora cheltuielile publice efective și planificate au crescut cu 11 668 118 894 EUR începând cu 1 februarie 2020, din cauza măsurilor naționale luate pentru contracararea efectelor socioeconomice ale epidemiei de COVID-19. Este vorba despre o creștere neprevăzută și semnificativă deoarece este legată atât de măsurile noi, cât și de extinderea măsurilor existente, care acoperă o proporție semnificativă a întreprinderilor și a forței de muncă din Polonia.
                  
               
                     (10)
                  
                  
                     Comisia a consultat Polonia și a verificat creșterea neprevăzută și semnificativă a cheltuielilor efective și planificate legate direct de schemele de șomaj tehnic și de măsuri similare, în conformitate cu articolul 6 din Regulamentul (UE) 2020/672.
                  
               
                     (11)
                  
                  
                     Prin urmare, ar trebui acordată asistență financiară pentru a ajuta Polonia să contracareze efectele socioeconomice ale perturbării economice grave cauzate de epidemia de COVID-19. Comisia trebuie să decidă cu privire la scadențe, la dimensiunea ratelor și tranșelor, precum și la punerea la dispoziție a acestora, în strânsă cooperare cu autoritățile naționale.
                  
               
                     (12)
                  
                  
                     Prezenta decizie ar trebui să nu aducă atingere rezultatelor niciuneia dintre procedurile legate de denaturarea funcționării pieței interne care ar putea fi întreprinse, în special în temeiul articolelor 107 și 108 din tratat. Aceasta nu încalcă cerința ca statele membre să notifice Comisiei potențialele ajutoare de stat în temeiul articolului 108 din tratat.
                  
               
                     (13)
                  
                  
                     Polonia ar trebui să informeze periodic Comisia cu privire la execuția cheltuielilor publice planificate, pentru a permite Comisiei să evalueze măsura în care Polonia a executat cheltuielile respective.
                  
               
                     (14)
                  
                  
                     Decizia de a acorda asistență financiară a fost luată ținând seama de nevoile existente și preconizate ale Poloniei, precum și de solicitările de asistență financiară în temeiul Regulamentului (UE) 2020/672 deja înaintate sau prevăzute a fi înaintate de alte state membre, aplicând în același timp principiile egalității de tratament, solidarității, proporționalității și transparenței. În particular, valoarea împrumutului a fost stabilită pentru a asigura respectarea normelor prudențiale aplicabile portofoliului de împrumuturi, astfel cum se specifică în Regulamentul (UE) 2020/672,
                  
               ADOPTĂ PREZENTA DECIZIE:
         
            Articolul 1
            Polonia îndeplinește condițiile stabilite la articolul 3 din Regulamentul (UE) 2020/672.
         
         
            Articolul 2
            
               (1)   Uniunea pune la dispoziția Poloniei un împrumut de maximum 11 236 693 087 EUR. Împrumutul are o scadență medie de maximum 15 ani.
            
            
               (2)   Perioada de disponibilitate a asistenței financiare acordate prin prezenta decizie este de 18 luni începând din prima zi după data la care prezenta decizie. produce efecte
            
            
               (3)   Asistența financiară din partea Uniunii este pusă de Comisie la dispoziția Poloniei în maximum zece rate. O rată poate fi plătită în una sau mai multe tranșe. Scadențele tranșelor acordate în cadrul primei rate pot fi mai lungi decât scadența medie maximă menționată la alineatul (1). În acest caz, scadențele tranșelor ulterioare se stabilesc astfel încât scadența medie maximă menționată la alineatul (1) să fie respectată odată ce au fost plătite toate ratele.
            
            
               (4)   Plata primei rate se face sub rezerva intrării în vigoare a acordului de împrumut prevăzut la articolul 8 alineatul (2) din Regulamentul (UE) 2020/672.
            
            
               (5)   Polonia suportă costurile de finanțare ale Uniunii menționate la articolul 4 din Regulamentul (UE) 2020/672 pentru fiecare rată, plus orice comisioane, costuri și cheltuieli ale Uniunii care rezultă din orice finanțare aferentă împrumutului acordat în temeiul alineatului (1) de la prezentul articol.
            
            
               (6)   Comisia decide cu privire la dimensiunea ratelor și la punerea la dispoziție a acestora, precum și cu privire la mărimea tranșelor.
            
         
         
            Articolul 3
            Polonia poate finanța următoarele măsuri:
            
                        (a)
                     
                     
                        o reducere a contribuțiilor la asigurările sociale, astfel cum se prevede la articolul 31zo din „Legea din 2 martie 2020 privind anumite soluții specifice legate de prevenirea, combaterea și eradicarea COVID-19, a altor boli infecțioase și a situațiilor de criză cauzate de acestea”, pentru partea de cheltuieli legată de sprijinirea persoanelor care desfășoară o activitate independentă, toate cooperative sociale (indiferent de numărul de angajați) și, în cazul societăților cu până la 50 de angajați, partea de cheltuieli legate de angajații care și-au păstrat fără întrerupere locul de muncă;
                     
                  
                        (b)
                     
                     
                        o alocație pentru perioada de inactivitate în beneficiul persoanelor care desfășoară o activitate independentă și al persoanelor care lucrează în baza unor contracte de drept civil, astfel cum se prevede la articolul 15zq și la articolul 15zua din „Legea din 2 martie 2020 privind anumite soluții specifice legate de prevenirea, combaterea și eradicarea COVID-19, a altor boli infecțioase și a situațiilor de criză cauzate de acestea”;
                     
                  
                        (c)
                     
                     
                        subvenții salariale și pentru contribuțiile la asigurările sociale ale întreprinderilor și ale altor entități care recurg la șomajul tehnic sau reduc în mod voluntar timpul de lucru sau în cadrul cărora angajații și-au păstrat fără întrerupere locul de muncă, astfel cum se prevede la articolele 15g, 15ga, 15gg, 15zzb, 15zze, 15zze2 din „Legea din 2 martie 2020 privind anumite soluții specifice legate de prevenirea, combaterea și eradicarea COVID-19, a altor boli infecțioase și a situațiilor de criză cauzate de acestea”;
                     
                  
                        (d)
                     
                     
                        subvenții pentru persoanele care desfășoară o activitate independentă fără angajați, astfel cum se prevede la articolul 15zzc din „Legea din 2 martie 2020 privind anumite soluții specifice legate de prevenirea, combaterea și eradicarea COVID-19, a altor boli infecțioase și a situațiilor de criză cauzate de acestea”;
                     
                  
                        (e)
                     
                     
                        împrumuturi convertibile în subvenții acordate persoanelor care desfășoară o activitate independentă, microîntreprinderilor și organizațiilor neguvernamentale, pentru suma convertită efectiv în subvenții, astfel cum se prevede la articolele 15zzd și 15zzda din „Legea din 2 martie 2020 privind anumite soluții specifice legate de prevenirea, combaterea și eradicarea COVID-19, a altor boli infecțioase și a situațiilor de criză cauzate de acestea”.
                     
                  
         
            Articolul 4
            Polonia informează Comisia, până la 30 martie 2021 și, ulterior, la fiecare șase luni, cu privire la execuția cheltuielilor publice prevăzute, până când cheltuielile publice prevăzute respective au fost executate integral.
         
         
            Articolul 5
            Prezenta decizie se adresează Republicii Polone.
            Prezenta decizie intră în vigoare la data notificării destinatarului.
         
         
            Articolul 6
            Prezenta decizie se publică în Jurnalul Oficial al Uniunii Europene.
         
         
            Adoptată la Bruxelles, 25 septembrie 2020.
            
               
                  Pentru Consiliu
               
               
                  Președintele
               
               M. ROTH
            
         
         
            (1)  JO L 159, 20.5.2020, p. 1.
         
            (2)  Dz.U. 2020 poz. 374, astfel cum a fost modificată.